1956માં પ્રથમવાર શિક્ષણ અને સરકારી નોકરીમાં એસસી અનામત લાગુ થયું ત્યારથી લઈ અત્યાર સુધી લગભગ એક ડઝન જેટલા મોટા આંદોલન થઈ ચૂક્યા છે. 180થી વધુ લોકોનાં મોત થયા છે. એસસી યોજનાઓ પર દર વર્ષે 50 હજાર કરોડનો ખર્ચ થઈ રહ્યો છે. 31 મંત્રાલયોમાં 287 યોજનાઓ ચાલી રહી છે. છતાં તેની જાણકારી કોઈની પાસે નથી. ભાસ્કરે લગભગ 10 રાજકારણીઓ, 30 વર્તમાન અને નિવૃત્ત આઈએએસ, 10 સામાજીક અને રાજકીય સંગઠનો અને આંકડાકીય માહિતી મેળવતા તજજ્ઞો સાથે વાત કરી. હાલમાં કેન્દ્રમાં એસસી વર્ગના માત્ર બે કેબિનેટ મંત્રી છે. થાવરચંદ ગેહલોત અને રામવિલાસ પાસવાન. સમાજકલ્યાણ વિભાગના મંત્રી ગેહલોતે કહ્યું કે આ આંકડા મેળવવા અશક્ય છે. તેમના મંત્રાલય પાસે આવા કોઈ આંક નથી.